Лиана Даскалова
Цветя за учителя

chitanka.info

Късах за моя учител цветя —

здравец, лале, минзухари,

сам се катерех по диви места

и по чукари.

Носех цветята на другия ден —

пъстри букети,

стисках ги радостен, тих и смутен

все до сърцето.

Моят учител, усмихнат и благ,

казваше с радост:

— Колко цветя си донесъл ти пак!

Цяла грамада!

Ти ми дъхтиш на гора, на роса

с тия букети!

Сякаш и ти с твоята руса коса

станал си цвете!

Колко щастлив и доволен аз бях!

С весела песен

хуквах навън и букети берях

пролет и есен!

Тесен бе целият кър разцъфтял!

Малко ми бяха цветята!

Аз за учителя свой бих обрал

всички цветя по земята!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.